દીવાનજી મોટાં મોટાં તીર્થધામોમાં ફરતાં ફરતાં હરદ્વાર, ઋષિકેશ અને ત્યાંથી ઉત્તર કાશી પહોંચ્યા. અનેક સાધુ-સંન્યાસીઓને મળ્યા. છેવટે જ્યાં પેલો લુંટારો સાધુનો વેશ પહેરીને કુટિર બનાવી વસતો હતો ત્યાં આવ્યા. પ્રાત:કાળમાં સ્નાન કરીને કુટિરમાં વસતા સાધુઓ પ્રભુભજન કરી રહ્યા છે, એ વખતે દીવાનજી ત્યાં આવ્યા. તેમણે રાજાનો પરિચય આપ્યો, રાજકુમારીની ઇચ્છા દર્શાવી અને આવી પ્રભુપરાયણ વૃત્તિની રાજકુમારીને સાથોસાથ આખું રાજ્ય પણ મળશે એમ કહ્યું કારણ કે રાજાને પુત્ર નથી અને આ એકની એક પુત્રી છે.